次韻知府王仲行尚書鹿鳴燕古風
作者：范成大
朝代：宋

paragraphs: 昔人重遠行，供帳餞出祖。
矧今燕嘉賓，宜有贈行語。
府公文章公，青紫拾芥取。
聯翩二百言，字字勸稽古。
戒之書魚蠹，勉以雲鵬舉。
作霖要實用，洗兵嫌不武。
諸生承意氣，脫迹蛻農圃。
明年一聲雷，幽蟄起平楚。
班行入鵷鷺，榜貼綴龍虎。
回頭謝府公，公言非漫與。
府公亦廟廊，來蒞瓊林俎。
千載吳趨行，愁絕白紵舞。
我聞有此作，病卧嗟未睹。
今晨梅驛動，副墨到衡宇。
調高瑟音希，芒寒劍光吐。
誰云鹿鳴廢，正頼廣微補。
當年羣玉會，方賀肅飆羽。
倡酬久寂寞，邂逅相勞苦。
世故萬浮雲，交情一舊雨。
誰當將詩壇，君實東道主。